Eskom: Finansiële uitslae bekend; só lyk beurtkrag-vooruitsig  André de Ruyter. (Foto: Jhua-Nine Wyrley-Birch) Eskom gaan poog om nie op Kersdag beurtkrag toe te pas nie, maar kan nie nou al beloof dat dit die geval gaan wees nie. Fase 4-beurtkrag sal tot Saterdag 05:00 voortduur waarna fase 3-beurtkrag tot Sondag 05:00 toegepas sal word. Volgens Jan Oberholzer, bedryfshoof van Eskom, sal daar vroeg Sondagoggend ŉ besluit geneem word oor of beurtkrag op Kersdag toegepas gaan word. ŉ Groot hoeveelheid van Eskom se noodreserwes sal ingespan word om dit te probeer verseker. Die prentjie lyk egter nie rooskleurig vir die volgende paar maande nie. Teen middel Januarie sal die vraag na elektrisiteit weer skerp styg en hou dit ŉ aansienlike risiko in, het Oberholzer gesê. “Daar lê ŉ uitdagende tyd voor.” André de Ruyter, uitvoerende hoof van Eskom, het ook bevestig dat die kragnetwerk die volgende jaar onder erge druk sal wees. Drie eenhede by Kusile wek nie tans krag op nie terwyl ŉ eenheid by Koeberg vir die hele volgende jaar af gaan wees. Medupi se eenheid 4 sal tot Augustus 2024 nog buite diens wees. Beurtkrag bly onvermydelik totdat daar 4 000 MW tot 6 000 MW tot die kragnetwerk gevoeg kan word. “Dit is nou ŉ saak van uiterste dringendheid,” het De Ruyter gesê. Bedrog, korrupsie, sabotasie en ander kriminele optrede bly ŉ groot kopseer vir Eskom. Volgens De Ruyter is ŉ aantal van Eskom se kragstasies in die greep van kriminele sindikate. Hy het die ontplooiing van die weermag by van Eskom se kragstasies verwelkom. “Tensy ons beslissende aksie neem om hierdie tipe gedrag uit te roei, sal dit aanhou knaag en Eskom se ondergang beteken, met katastrofiese gevolge vir Suid-Afrika.” Wanbetaling van skuld deur munisipaliteite het ŉ hergebruik-invloed op Eskom se finansies en teen einde Maart 2022 het munisipaliteite se agterstallige skuld amper R45 miljard beloop. Eskom het in die boekjaar tot einde Maart 2022 ŉ netto verlies van R12,3 miljard gely. In die vorige boekjaar was dit R25 miljard. Eskom verwag dat sy netto verlies teen die einde van die volgende boekjaar tot R20,1 miljard sal opskiet. Die kragvoorsiener se skuldlas beloop R396,3 miljard.